Sussies sterf in gru-ongeluk: ‘Julle was my maats, dogters en kamerade’Laurie en Carli Huyser. Foto: Facebook Só het Hercules Huyser op sy Facebook-blad geskryf nadat sy twee dogters, Carli (19) en Laurie (17), Woensdagmiddag in ŉ motorongeluk dood is. “Julle was my maats, dogters en kamerade. Love you.” Carli, ’n eerstejaarstudent aan die Noordwes-Universiteit (NWU) se Potchefstroom-kampus, en Laurie, ’n gr. 11-leerling aan die Hoërskool Pretoria-Noord, was in ŉ trompop-botsing betrokke op die N4 naby Brits. Loanne Louw, woordvoerder van die Hartbeespoort-noodreddingseenheid, het aan Maroela Media gesê twee voertuie het reg van voor teen mekaar gebots. Volgens Louw het een van die voertuie omgeslaan terwyl die ander een teen ŉ versperring langs die pad tot stilstand gekom het. Louw het gesê die bestuurder en passasier in die een motor is op slag dood terwyl die man in die ander motor ernstig beseer is en na die Mediclinic Brits gehaas is vir mediese behandeling. Maroela Media het verlede maand met Carli ŉ onderhoud gedoen nadat haar kamermaat in die Oosterhof-koshuis, Leana Labuschagne, aan breinvliesontsteking dood is. “Dit herinner mens net weer dat jy vir die mense in jou lewe moet sê jy is lief vir hulle,” het Carli destyds gesê. Medelye stroom intussen in op die sussies en hul ouers se Facebook-bladsye. “Twee liggies wat vir Jesus geskyn het, gister is julle liggies hier op aarde uitgedoof, maar vir ewig sal dit by Jesus skyn … soveel mooie herinneringe en soveel herinneringe wat ons nog saam met julle wou maak. Carli en Lauri ons koester die herinneringe in ons harte en sal ewig vir julle lief wees,” het Ina Huyser geskryf.